100 aktivnosti za poticanje senzorne obrade 

pripremila: Nataša Dolović, prof.



Konačno..stiglo lijepo i toplo vrijeme...doduše, iz debelih jakni i kaputića, odmah uskočili u kratke rukave, al nećemo se žaliti. Važno da se osjećamo dobro!
Dolaskom tih lijepih dana, vama i vašoj djeci pruža se bezbroj novih informacija iz okoline kojima možete stimulirati senzorne doživljaje.
Već smo ranije opisali što je to senzorna integracija, a danas vam donosim nekoliko malih savjeta kako potaknuti senzornu obradu bez obzira da li postoje poteškoće ili ne. Umjesto da razbijate glavu gdje da vodite svoje dijete na tretmane senzorne integracije i  dajete mnogo novaca, pogledajte oko sebe i vidjet ćete da je tretman senzorne integracije došao k vama i to bez troškova!! Napomena: Naravno, ako vaše dijete ima značajnija odstupanja u senzornoj obradi, edukacijski rehabilitator ili senzorni terapeut odrediti će vam točno što je potrebno vašem djetetu za što bolje funkcioniranje. Ovdje vam donosim općenite igre i aktivnosti kojima možete stimulirati procese senzorne integracije kod sve djece bez obzira na razvojne poteškoće i ono će biti spremnije usvajati nova znanja i vještine!!

Aktivnosti su jednostavne, ne koštaju ništa, a trebaju samo ljubav i vrijeme koje ste odlučili podijeliti s vašim djetetom!!!


Naravno, pročitali ste prethodni članak o senzornoj integraciji ili obradi, pa vas sad samo podsjetim koja osjetila želimo „probuditi“ u ovo prekrasno doba godine: vid, sluh, njuh, okus, dodir, pritisak na cijelu površinu tijela i zglobove, osjet ravnoteže! Svoje dijete poznajte najbolje i već znate u čemu uživa najviše...dajte mu upravo to!!




100 aktivnosti za poticanje senzorne obrade:



 1.      Skakanje (možete skakati na sve načine koje se sjetite, na trampolinu, s fotelje na pod, s kauča na fotelju, na krevetu i sl.) Napomena: pazite na sigurnost djeteta, budite blizu i skačite zajedno s vašim djetetom. Biti će zanimljivije i mnogo zabavnije. Cilj je da što duže skačete!
2.      Igra „vozimo tačke“ (uhvatite dijete za noge, a ono treba „hodati“ rukama). Napraviti utrku „tačkama“.
3.      Igra „magareći udarci“ (sjetite se kako magarac zna udarati nogama...malo prema naprijed, malo prema otraga...stresite noge, ruke, cijelo tijelo)...usput se i glasajte kao magare..iaaa,iaaa...bit će zabavno!!
4.      Hodajte poput medvjeda
5.      Hodajte poput raka

6.      Poskakujte kao žaba (raširenih nogu, dlanovi na zemlji)
7.      Hodanje po dasci različitih širina (daska na zemlji)
8.      Hodanje po dasci različitih širina (tzv. hodanje po mostu...dignite dasku na blagu visinu, tako da dijete i ako pogriješi može bez problema samostalno stati na zemlju)
9.      Legnite na trbuh, dignite glavu, noge i ruke. Zabavljajte se koliko će tko duže izdržati mahati, a da pri tom ne dotakne pod (posebno pogodno za bebe, pri  tom budite ispred bebe i zabavljate ju pogledom i nešto joj govorite!)
10.  Guranje kolica
11.  Guranje kartonske kutije u koju ćete staviti neki teret
12.  Povlačenje kutije s teretom


13.  Stavite dijete u kutiju te ga gurajte, vucite, nježno okrećite, zatvorite, tražite, otvorite
14.  Neka dijete ima svoj ruksak, neka ga nosi. Napunite ruksak malim teretom (za početak plišani medo i bočica soka, pa sve do toga da i mami i tati nosi bočicu vode od po ½ litre. Naravno, ovisi o tome koliko je vaše dijete staro, nemojte mu dati preteško!!
15.  Igra „skrivača“ tako da pokrijete dijete materijalima različitih težina (od lagane plahtice do malo teže zimske deke- neka se dijete samostalno otkrije mičući pokrivač različitim pokretima ruku ili nogu)
16.  Vi se pokrijete materijalima različitih težina, neka vas dijete pronađe ispod, otkrije, makne pokrivač!
17.  Igra s jastucima („borite“ se s jastucima, bacajte jastuke jedni na druge, udarajte po jastucima)


18.  Dobacivanje plišanim igračkama
19.  Nek se dijete uhvati za dršku metle ili možda imate neku šipku (debljina šipke mora biti adekvatna za hvat vašeg djeteta-palac dotiče kažiprst). Dignite ga, nek visi.
20.  Uzmite veliku loptu (pilates ili fizio lopte).  Uzmite dijete u naručje sjednite s njim na loptu i nježno poskakujte.
21.  Polako se vrtite s djetom na lopti.
22.  Pjevajte pjesmice u ritmu poskakivanja.
23.  Stavite dijete samo na loptu (držite ga!). Ako je malo, svojim rukama ga pritišćete nježno u loptu kao da poskakujete. Vrtite ga polako.
24.  Stavite ga potrbuške na loptu i opet nježno pritišćite, držeći ga za ramena, leđa ili kukove.
25.  Starije dijete pustite nek samo skače kako god želi...držite ga za ruku...neka bude sigurno!!
26.  Igra „školice“ (poskakivanje na jednoj nozi)
27.  Hrvanje
28.  Uzmite dijete za ruku i vrtite ga oko sebe (jedna i druga strana)
29.  Uzmite dijete za noge i vrtite ga oko sebe (jedna i druga strana)
30.  Okrenite dijete naglavačke, držite za noge, neka visi tako nekoliko sekundi.  Pazite na sigurnost djeteta!!
31.  Škakljanje
32.  Bubnjanje (bubnjajte rukama ili palicama)
33.  Priredite paradu...marširajte snažnim hodom
34.  Šuljajte se...hodajte polako, tiho, na prstima
35.  Pranje automobila


36.  Dajte djetetu krpu nek briše, jednom rukom, pa drugom. Dajte mu u svaku ruku jednu krpu, nek briše istovremeno s obje ruke.
37.  Brisanje prašine
38.  Pranje igračaka
39.  Hodanje bosih nogu po lokvi vode
40.  Skačite u lokvi vode
41.  Pljeskanje rukama po lokvi vode

42.  Metenje
43.  Iznošenje smeća
44.  Nošenje stvari, pospremanje
45.  Napunite balon vodom, smislite igru 

46.  Vrtite  se
47.  Guranje rukama
48.  Guranje nogama
49.  Vozite bicikl nogama
50.  Njihanje (njihaljka sa sjedalom, njihaljka od gume, nihanje potrbuške, njihanje stojeći) Pazite na sigurnost djeteta!
51.  Trčite u krug
52.  Stavite dijete na plahticu, vucite ga okolo, nježno vrtite u obje strane
53.  Napravite „sendvič“  od djeteta...stavite ga između dva jastuka te ga pritisnite. Budite vi sendvič, nek vas dijete pritišće.
54.  Snažno i čvrsto se grlite

55.  Natjecanje u glasnom ljubljenju! Čija je pusa glasnija!
56.  Ako ste negdje u prirodi, vičite glasno...tko će jače!!
57.  Igrajte se vodom: prelijevajte iz posude u posudu, močite tkanine, obojite vodu bojom za hranu, stavite kamenčiće, plutajuće drvene štapiće, sve što se sjetite da bude dručije na dodir
58.  Prskajte se stiščući limun, naranču, jagodu, trešnju i sl.
59.  Hodajte bosi po različitim površinama
60.  Uzmite različite vrste materijala, nježno trljajte djetetu dlan. Tkaninom koja mu najviše godi, trljajte cijelo tijelo
61.  Stavite malo dječjeg ulja na dlan, masirajte, nježno pritišćite cijelo tijelo djeteta, pri tom opuštajućim glasom nešto pričati ili pjevati
62.  Igrajte se kremom za brijanje (koristite nešto jestivo ako dijete stavlja sve u usta, pr. šlag)
63.  Mažite se kremom po tijelu, preplićite prste
64.  Bojite prstima
65.  Napravite domaći plastelin (vidi „recept“ na kraju), igrajte se
66.  Stavite različite predmete u plastičnu ili platnenu vrećicu, neka dijete opipom pogodi što je unutra
67.  Pijte slamčicom
68.  Pušite balone
69.  Nabavite „lude“ slamčice, različitih oblika, pijte i pušite različite tekućine (od vode do jogurta)
70.  Jedite prstima puding
71.  Žvačite žvake i pušite balone
72.  Pušite jedan drugome u lice...nježno...tko će duže!



73.  Pušite natrgane papiriće
74.  Pušite svijeću
75.  Ugasite svjetla, napravite mrak...uzmite svjetiljku i u mraku je upalite. Pratite snop svjetlosti
76.  Stavite crveni, žuti, plavi ili kakav god celofan papir preko snopa svjetlosti lampe, u mraku pratite snop svjetlosti u boji
77.  Napravite mali disco show..pazite ako dijete ima epilepsiju!!
78.  Napravite „šator“ u kući ili u prirodi, koristeći svakojake materijale...pustite djetetu nek smisli što i kako, vi se pridružite kao gost u novo nastaloj nastambi!
79.  Napravite lutkarsku predstavu
80.  Sjedite u tišini
81.  Sjednite na dvorištu, zatvorite oči...slušajte...ptice, vjetar, auto na cesti, muhu, pčelu...usmjeravajte slušnu pažnju (ako se jako čuje pčela, recite: „slušaj, pčela zuji“ i sl.
82.  Nešto govorite (ne treba imati previše smisla) pa začepite uši, jedno, pa drugo, pa oba...da se čuje razlika kad govorimo ili nešto pjevušimo sa zašepljenim ušima i odčepljenim ušima
83.  Šapćite (naročito ako vam je dijete preglasno)
84.  Igrajte se okusima
85.  Prije nego djetetu dajete nešto novo od hrane, probajte mu prije dati neke snažne okuse slatkiša
86.  Igrajte se balonom, pušući ga
87.  Jedite hranu različite teksture
88.  Mažite se kremama, ruke, stopala, cijelo tijelo
89.  Škakljajte prstima
90.  U dućanu s mirisima, uzmite one male papiriće, stavite različite mirise i mirišite..besplatni su, a ima ih svakakvih...stavljajte ih jedan drugome pod nos
91.  Uzmite vibrirajući aparat za masažu, masirajte se
92.  Stavite dijete u krilo, tako da mu je glava naslonjena na vaš vrat, govorite glasove (aaaa, uuuu,iiii,žžžžž,bbbbb i sl.) da dijete osjeti vibracije vaših glasnica na svojoj glavici
93.  Stavite djetetovu ruku na vaš vrat da osjeti isto
94.  Stavite svoju ruku na njegov vrat, pa čekajte da dijete nešto „kaže“
95.  Napravite svoj pješćanik, pustite nek pjeska bude svugdje tako dugo dok dijete uživa i propušta pijesak kroz svoje prste i na rukama i na nogama
96.  Mirišite cvijeće u vrtu
97.  Kotrljajte se po travi, niz brežuljak

98.  Penjite se uzbrdo
99.  Gnječite rukama rajčicu, limun, naranču...sve što vam padne napamet!
100.                     Napravite kutak gdje dijete može u svako doba uzeti neke senzorne poticaje (različiti materijali, glazba sa slušalicama, knjiga s različitim teksturama koju ste sami napravili, loptice za stiskanje i sl.)



U ovih nekoliko ativnosti (ima ih daleko, daleko više), nađite ideju kako još više potaknuti senzornu integraciju vašeg djeteta. Uvijek pazite da je dijete sigurno,  da uživa u onome što se igrate i što radite i da je igra primjerena djetetovoj dobi.
Trebate li neko objašnjenje ili specifični savjet za vaše dijete, slobodno se obratite.


Uživajte u ovim prekrasnim danima!!!






DOMAĆI PLASTELIN 

Plastelin je lako napraviti kod kuće i uvijek je izvor prekrasne zabave za djecu svih uzrata, uključujući i nas same! Ovdje vam donosim kako da napravite svoj plastelin, prirodan, bez toksičnih sastojaka i kako ga možete obojiti, upotpuniti mirisima, dobiti različite teksture.

Sastojci

2 šalice glatkog brašna
2 šalice tople vode
1 šalica soli
2 velike žlice biljnog ulja
1 velika žlica „cream of tartar“ (što je to? Adekvatnog prijevoda i baš nema, može se kupiti vani, ali nas to ne zanima, pa vam ja našla zamjenu!!! Odete u DM i kupite Alnaturin "Weinstein Backpulver" odnosno "Vinski prašak za pecivo". To je to! to je cream of tartar kod nas!
Boje za hranu

Postupak

Sve sastojke, osim boja za hranu, stavite u posudu, dobro izmješajte i stavite na laganu vatru kuhati. Kuhajte tako dugo dok se tijesto ne počne otpuštati od stijenke posude i formirati u neku masu nalik lopti. Skinite s vatre i pustite da se ohladi. Kad se tijesto ohladi na temperaturu da ga možete držati u rukama, dobro ga izmijesite dok ne postane glatko.

Ako imate više boja, podijelite tijesto na toliko loptica koliko imate boja. Stavite par kapi (za početak) boje za hranu i mijestite dok se cijela loptica ne natopi željenom bojom. Boje stavite toliko koliko želite da bi dobili željeni intenzitet!

U domaći plastelin možete staviti i različite mirise...nakapajte limun, naranču, cimet i sl. Dodajte mirise koje imate i koje se sjetite!

Isto tako možete  napraviti i različite teksture dodajući rižu, leću, grah, sitnu tjesteninu i opet, što god vam padne napamet!

Mali savjeti

Čuvajte plastelin u plastičnim posadama ili plastičnim vrećicama, dobro zatvoreno (može potrajati tjednima)!!
Posudu u kojoj ste kuhali, odmah operite jer ako vam se dobro osuši, teško ćete to oprati.
Ako vam se plastelin zasuši, dodajte par kapi vode i ponovno mijesite do željene mekoće.
Ako vam je plastelim vlažan i ljepljiv (može se dogoditi ako pusti višak vode preko noći) stavite ga u mikrovalnu (5 sekundi) ili običnu zagrijanu pećnicu (30-60 sekundi) i premijesite. 

I što reći na kraju...UŽIVAJTE!

